Iere louwarm teen ongedissiplineerde FidijaneFidji se Jiuta Wainiqolo word deur Jack Conan van Ierland getekkel. (Foto: Paul Faith / AFP) Fidji se ou-ou kwaal in rugby, ŉ gebrek aan dissipline, het hom Saterdag in Dublin weer baie duur te staan gekom toe Ierland die Fidjiane met 35-17 geklop het. Die Fidjiane het hul kanse om te verras op ŉ skinkbord weggegee toe Albert Tuisue vyf minute ná rustyd met ŉ rooi kaart afgestuur is nadat hy die Ierse losskakel, Joey Carbery, teen die kakebeen getref het sonder om sy arms in die duikslag te gebruik het. Boonop het hulle vroeg in die wedstryd ’n geel kaart ontvang nadat die stut Manasa Saulo oortree het. Nadat Tuisue afgestuur is, het hulle ŉ verdere geel kaart ontvang wat die span finaal gekelder het. Geen span kan immers in toetsrugby verwag om die boonste span op die wêreldranglys met net 13 spelers te klop nie. Dis so jammer dat die flambojante Fidjiane se dissipline hul grootste vyand is, want hul hantering, vaart en onvoorspelbaarheid is ŉ vars briesie in moderne rugby. Die twee drieë wat Waisea Navacalkavu en Simione Kruvolka gedruk het, was pure plesier. Die Iere, wat hul 11de agtereenvolgende oorwinning behaal het, het nie oortuig nie, maar genoeg gedoen om aan hul eerste posisie op Wêreldrugby se ranglys te klou. Hulle kon egter ŉ paar lesse by Fidji geleer het oor hoe om die bal rond te gooi, hoe om kanse te skep, bewegings op vaart uit te voer en van rigting te verander. Punte: Ierland: 35 (21): Drieë: Nick Timoney (2), Robert Baloucoune, Mack Hansen, Cian Healy. Doelskoppe: Joey Carbery (3), Jack Crowley (2). Fidji 17 (10): Drieë: Kalaveti Ravouvou, Simione Kuruvoli. Doelskoppe: Teti Tela, Ben Volavola. Strafdoel: Teti Bron: Planetrugby.com